Nøgleord

Sammendrag



Nøgleord

1. Præjudicielle spørgsmål – Domstolens kompetence – grænser – tarifering af varer i den fælles toldtarifs toldpositioner

(Art. 267 TEUF)

2. Fælles toldtarif – toldpositioner – skærme, der kan gengive data fra en automatisk databehandlingsmaskine og kompositvideosignaler – tarifering i den kombinerede nomenklaturs underposition 8471 60 90 eller 8528 21 90 – betingelser – bedømmelse foretaget af den nationale ret på grundlag af de kendetegn og egenskaber, som er omhandlet i de forklarende bemærkninger til det harmoniserede system

(Rådets forordning nr. 2658/87, bilag I)

3. Fælles toldtarif – tarifering af varer – forordning nr. 754/2004 – ingen retsvirkninger med tilbagevirkende kraft

(Kommissionens forordning nr. 754/2004)

Sammendrag

1. Jf. afgørelsens tekst.

(jf. præmis 32 og 33)

2. Med henblik på tariferingen i den kombinerede nomenklatur, som fremgår af bilag I til forordning nr. 2658/87 om told- og statistiknomenklaturen og den fælles toldtarif, i de affattelser, der følger af henholdsvis forordning nr. 2388/2000, nr. 2031/2001, nr. 1832/2002 og nr. 1789/2003, af farve-plasmaskærme med diagonalmål på 106,6 cm med to højttalere, en fjernbetjening og en indgang, der allerede er klargjort til indsættelse af et videokort, skal der tages hensyn til den bestemmelse, der hænger uløseligt sammen med skærmene, og som består i at gengive dels data fra en automatisk databehandlingsmaskine, dels kompositvideosignaler. Sådanne skærme skal tariferes i underposition 8471 60 90 i den kombinerede nomenklatur, såfremt de udelukkende eller hovedsageligt anvendes i forbindelse med et automatisk databehandlingsanlæg som omhandlet i bestemmelse 5 B, litra a), til den kombinerede nomenklaturs kapitel 84, eller i underposition 8528 21 90 i denne nomenklatur, såfremt dette ikke er tilfældet, hvilket det tilkommer den nationale ret at fastlægge på grundlag af de omhandlede skærmes objektive kendetegn, og navnlig de kendetegn, der er anført i de forklarende bemærkninger vedrørende pos. 8471 i det harmoniserede system, som blev oprettet ved den internationale konvention om det harmoniserede varebeskrivelses- og varenomenklatursystem og ved ændringsprotokollen hertil, særligt punkt 1-5 i den del af punkt D i kapitel I i dette harmoniserede system, der vedrører dataskærme til automatiske databehandlingsmaskiner.

Den blotte mulighed for at gengive billeder fra andre kilder end fra en automatisk databehandlingsmaskine udelukker nemlig ikke tarifering af en skærm i pos. 8471 i den kombinerede nomenklatur, henset til ordlyden af bestemmelse 5 B, litra a), til den kombinerede nomenklaturs kapitel 84, der henviser til de enheder, som »udelukkende eller hovedsageligt« anvendes i forbindelse med et automatisk databehandlingsanlæg. Det fremgår af de nævnte punkter i de forklarende bemærkninger vedrørende pos. 8471, at de monitorer, der hovedsageligt anvendes i et automatisk databehandlingssystem, ud over ved at have udgange, der gør dem egnede til at blive tilsluttet et automatisk databehandlingsanlæg, kan identificeres ved andre tekniske kendetegn, bl.a. ved, at de er fremstillet til at skulle anvendes på tæt hold, at de ikke kan gengive fjernsynssignaler, er omgivet af et elektromagnetisk felt med lav feltstyrke, har et display-pitch, der går fra 0,41 for middel billedopløsning, som bliver mindre i takt med, at billedopløsningen forøges, deres båndbredde er 15 MHz eller derover, samt ved den omstændighed, at pixelstørrelsen på skærmen er mindre end på en videomonitor henhørende under pos. 8528 i det harmoniserede varebeskrivelses- og varenomenklatursystem, selv om førstnævntes konvergensstandard er større end den, der er tilgængelig for videomonitorer.

(jf. præmis 49, 51 og 54 samt domskonkl. 1)

3. Forordning nr. 754/2004 om tarifering af visse varer i den kombinerede nomenklatur kan ikke anvendes med tilbagevirkende kraft.

Der er således ingen elementer i betragtningerne til denne forordning, i ordlyden af forordningens bestemmelser eller i bilaget hertil, der indikerer, at denne forordning skal finde anvendelse med tilbagevirkende kraft.

(jf. præmis 57 og 59 samt domskonkl. 2)